Kæru Grindvíkingar.

Ég ætla að renna stuttlega yfir stöðuna á tjónamatinu og gera mitt besta til að koma á framfæri helstu álitaefnum sem við stöndum nú frammi fyrir.

Í morgun höfðu borist 265 tilkynningar um tjón í Grindavík, þar af hafa 74 tilkynningar borist á síðustu 7 dögum. Búið er að skoða 228 tjón og er reiknað með því að um 20 skoðanir fari fram það sem eftir er af þessari viku. Þá standa eftir örfá mál þar sem ekki er hægt að skipuleggja skoðun vegna fjarveru eigenda eða annarra ástæðna. Flest tilkynnt tjón snúa að húseignum en tilkynningar vegna innbústjóna eru 28.

Það er ljóst að úrvinnsla tjónaskoðana mun taka nokkurn tíma þar sem tæplega helmingur þeirra húseigna sem skoðaðar hafa verið eru með tjón á burðarvirki, sem gerir úrvinnsluna tímafrekari en ella. Í hverju tjónamáli þarf að greina viðgerðaraðferðir og meta áætlaðan heildarkostnað viðgerða. Mikil áhersla er lögð á að samræma matsaðferðir til að tryggja jafnræði meðal íbúa. Samkvæmt fyrirliggjandi upplýsingum er þegar hafin vinna á vegum Grindavíkurbæjar við að meta hvaða hús verður leyft að endurbyggja og hver ekki og framhald hvers tjónamáls byggir á þeim ákvörðunum sem teknar verða í framhaldi af því. Úrvinnsla mála í framhaldi af tjónaskoðunum er gríðarlega umfangsmikil og höfum við fengið til okkar yfir 20 verkfræðinga í vinnu við að meta hvort og þá hvernig er hægt að gera við húsin og hvað það muni kosta. Þessar niðurstöður munu því ekki liggja fyrir fyrr en á nýju ári.

Ég vil hvetja alla sem hafa orðið fyrir tjóni en eru ekki búnir að tilkynna það, að gera það sem fyrst svo hægt sé að skipuleggja tjónaskoðun og afgreiða málin samhliða öðrum tjónamálum í Grindavík. Það er kannski rétt að geta þess að við erum með leiðbeiningar um tilkynningar á tjónum á pólsku fyrir þá sem ekki tala íslensku eða ensku á heimasíðunni okkar, nti.is. Þar er frétt á pólsku með hlekk á leiðbeiningarnar fyrir tilkynningar.

Mig langar að koma aðeins inn á það að því miður virðist sem einhver misskilningur hafi komist af stað varðandi kostnað við niðurrif og förgun húsa sem ekki verður heimilt að gera við eða endurbyggja í Grindavík að loknum atburðinum.

Samkvæmt gildandi lögum um Náttúruhamfaratryggingu Íslands eru allar húseignir náttúruhamfara-tryggðar fyrir sömu fjárhæð og brunatrygging hússins nemur á hverjum tíma. Í þessu felst að vátryggingarfjárhæð húseigna er miðuð við bruna­bóta­mat. **Brunabótamat húseigna skiptist þannig að 88% af brunabótamatinu er reiknað endurstofnverð hússins, sem er áætlaður kostnaður við að byggja sambærilegt hús, en 12% af brunabótamatinu er sá kostnaður sem reiknað er með að fari til að rífa húsið, farga byggingarefnum og lagfæra lóð til fyrra horfs.**

Meginreglan er sú að tjónþolar skuli nota vátryggingarbætur sem þeir fá greiddar frá NTÍ til þess að gera við eða endurbyggja húseignir sem hafa orðið fyrir tjóni. Í þeim tilvikum sem tjón er umfangsmikið, eða hefur áhrif á öryggi eða hollustuhætti húseignar, er það skylda NTÍ að tryggja að vátryggingarbótum sé varið til viðgerða.

**Ef tjónabætur verða greiddar út vegna þess að endurbygging verður ekki heimil, teljast það aðstæður sem eigandi ræður ekki við og því getur hann ráðstafað þeim fjármunum að vild án nokkurra skilyrða.** Tjónabætur miðast þá við endurstofnverð hússins, sem er sú fjárhæð sem talin er þurfa til að byggja sambærilegt hús að frádreginni 2% eigin áhættu. Ekki er um frekari frádrátt frá tjónabótum að ræða.

Rétt er að geta þess, að fram kemur í lögum um NTÍ, að hafi ákvörðun verið tekin um að veita undanþágu frá byggingarskyldu og telji NTÍ vátryggingarfjárhæð **greinilega hærri en markaðsverð húseignar** er heimilt að greiða tjónabætur á grundvelli markaðsverðs viðkomandi húseignar. Tjónabætur sem taka mið af markaðsverði greiðast þá til eiganda að frádreginni 2% eigin áhættu og NTÍ sér þá um að greiða sveitarfélaginu eða öðrum aðilum fyrir niðurrif og förgun hússins.

Ég hef verið til viðtals í þjónustumiðstöðinni síðdegis nær alla daga síðan hún opnaði en undanfarið hefur verið rólegt í viðtölum og því höfum við ákveðið að stytta fasta viðveru í einn dag í viku, á miðvikudögum á milli klukkan hálftvö og hálffimm. Ef aðsókn reynist meiri en svo að sá tími dugi, munum við að sjálfsögðu bæta við fleiri dögum. Við erum líka alltaf tilbúin til að taka símann og þið getið hringt í 5753300 og þar mun okkar fólk í þjónustuverinu leggja sig fram um að svara ykkar spurningum.

Ég átta mig á því að það er erfitt að móttaka allar þær upplýsingar sem settar eru fram á fundum eins og þessum og ég ætlast ekki til að þið meðtakið allt sem hér hefur komið fram. Þess vegna er nú hægt að nálgast þessar upplýsingar sem ég hef farið yfir, undir frétt um íbúafundinn á heimasíðu Náttúruhamfaratryggingar, NTÍ.is.

Að lokum langar mig að nota tækifærið og þakka ykkur öllum fyrir sveigjanleikann sem þið hafði sýnt við skipulag tjónaskoðana og gott viðmót sem matsmönnum hefur verið sýnt. Þið sem nú standið í þessum sporum hafið verið að upplifa flókna og erfiða tíma, þar sem óvissan er mikil. Þó að búseta ykkar margra sé nú dreifð um landið hafið þið brugðist vel við þegar óskað hefur verið eftir því að fá að skoða eignir. Það hefur flýtt mikið fyrir tjónamatinu. Fyrir þetta er ég og mitt fólk afskaplega þakklát og við munum áfram leggja okkur fram um að veita ykkur allar þær upplýsingar sem við getum og góða þjónustu.

Takk fyrir.